Unitat 4: EL PAISATGE

El paisatge és el tros de la Terra que veiem des del lloc on som.
Els paisatges estan formats per elements naturals i humans. 
Els elements naturals són el relleu (muntanyes), el clima, la vegetació (arbres i plantes) i la fauna (els animals que hi viuen).
Els elements humans són els camps, les carreteres, les cases, les ciutats, etc. que els homes han construit, i que han anat transformant el paisatge natural.
Els paisatge naturals són els que gairebé no han estat transformats pels homes. 
Cada vegada en queden menys.
Per protegir alguns paisatges naturals s’han creat els parcs naturals o reserves naturals. 
Els paisatges humanitzats o antròpics, són els que els humans han transformat al llarg del temps. 
Alguns canvis, com ara convertir els boscos en camps de conreu, s’han fet molt poc a poc. 
D’altres canvis, com construir una autopista, s’han fet molt de pressa.
Els paisatges humanitzats poden ser rurals o urbans.
Els rurals són característics dels pobles petits i estan formats per camps, prats i boscos i cases de pagès.
Els urbans corresponen a les ciutats, on pràcticament tot són edificis: cases, oficines, fàbriques, tallers, etc.

Activitats
4.1. Observa la font 2 del llibre i respon les preguntes següents:
a) Quin tipus de paisatges són el de la imatge A i el de la B?

b) Quin d’aquests dos paisatges et sembla que ha canviat més ràpidament?

c) Si mires per la finestra de la classe o de casa teva, 
quin tipus de paisatge veus?

1.1.	Paisatges naturals diversos
A la Terra hi ha paisatges molt diferents. 
Un dels elements que més influeixen en el paisatge és el clima.
Com ja saps, la Terra té tres grans zones climàtiques, per tant, també trobarem tres grans tipus de paisatge: els paisatges de la zona freda, 
els de la zona temperada i els de la zona càlida.

ACTIVITATS
4.2 Dels elements següents subratlla els que podríem trobar 
en un paisatge: 
muntanya, terratrèmol, via del tren, riu, cases, arbres, animals, roques, flors, núvols, carreteres, pluja i camps.

4.3. Completa les frases amb els conceptes següents: 
paisatge rural, paisatge natural, paisatge antròpic, paisatge urbà.
a) ........................................ són els que els humans
han transformat al llarg del temps.
b) ....................................... són característics dels pobles petits 
i estan formats per camps, prats i boscos.
c) ......................................... corresponen a les ciutats, 
on pràcticament tot són edificis.
e) ........................................ són els que gairebé 
no han estat transformats pels homes.

4.4. Posa un exemple que coneguis de cada tipus de paisatge:
Paisatge rural ...............................................................
Paisatge urbà ..................................................................
Paisatge antròpic ............................................................
Paisatge natural .............................................................

4.5. Busca a Internet o en alguna revista cinc imatges de paisatges diferents i explica, de cada un, quins elements són naturals i quins són fets pels homes. 

Digues el que t’agrada més i el que t’agrada menys i el perquè.

2. LA ZONA FREDA

2.1. El paisatge fred
El paisatge de les zones fredes el podem trobar als cercles polars
i als llocs que estan per sobre dels 4.000 metres d’altitud.
A causa del fred hi ha pocs arbres o plantes i també poques espècies animals. 
Com que estan gairebé sempre nevats o glaçats, aquests paisatges s’anomenen deserts blancs Les temperatures no solen arribar als 0º 
i només plou a les grans serralades.
A l’hemisferi nord, a l’estiu la neu i el gel desapareixen i surten una sèrie de plantes –líquens, molses i petis arbustos– que s’anomena tundra.

Activitats
4.6. Observa el planisferi de la pàgina 87 del llibre i digues en quines zones de la Terra podries trobar un paisatge com el de la il·lustració.

4.7. El paisatge de la font 5 és la tundra. Quin tipus de vegetació podem trobar a la tundra? 

4.8. Observa el climograma de Groenlàndia de la pàgina 88 del llibre 
i respon les preguntes següents:
a) En quins mesos hi ha més de 0 ºC?

b) Plou molt, en els climes freds?

c) Què és el que et crida més l’atenció d’aquest climograma?

Vegetació i fauna 
La vegetació de la zona àrtica, a l’hemisferi nord està formada per la tundra, un paisatge de plantes petites, molses, líquens i petits arbustos que només apareix a l’estiu. 
Entre els animals que viuen a la zona àrtica hi ha l’ós polar, la foca, la morsa i, a la tundra, el ren.
A l’Antàrtida només hi ha una mica de vegetació, molses i líquens durant l’estiu a les zones costeres. 
La fauna antàrtica està formada per foques, balenes i elefants marins. 
També hi ha peixos com el bacallà i aus com la gavina, i sobretot pingüins.

Activitat humana
A l’Antàrtida no hi havia viscut mai ningú fins al segle xx.
Des d’aleshores, grups de científics hi viuen uns quants mesos cada any 
per fer diverses investigacions. 
En canvi, a l’hemisferi nord, en alguns llocs de Groenlàndia, d’Amèrica del Nord i de Sibèria hi viuen els inuit o esquimals, que tenen una  forma de vida molt adaptada a un clima tan fred. Fins fa poc eren nòmades, vivien en tendes de pell o en iglús, cabanes fetes de blocs de gel. S’alimentaven de la caça i la pesca. I per desplaçar-se d’un lloc a l’altre ho feien en canoes o en trineus arrossegats per gossos. Actualment la majoria d’inuits viuen en poblats i es desplacen amb motos de neu o barquetes de motor. 
ACTIVITATS
4.9. Cita cinc països del món on podries trobar un paisatge 
de la zona freda.

4.10. Per què en els paisatges de la zona freda hi viu poca gent?

4.11. Quins animals podríem trobar en paisatges de la zona freda?

4.12. Què és la tundra?

3. LA ZONA TEMPERADA

3.1.  El paisatge mediterrani
El paisatge mediterrani es troba sobretot al voltant de la mar Mediterrània.

Vegetació i fauna
El clima mediterrani té els hiverns suaus i els estius llargs, calorosos i secs. 
Plou poc i ho fa a la primavera i sobretot a la tardor. 
Els rius són poc cabalosos, és a dir, porten poca aigua, sobretot a l’estiu.
La vegetació s’ha adaptat a aquest clima. 
Els arbres mediterranis, com l’alzina i el pi, són de fulla perenne, és a dir, que mai no perden la fulla i per això els boscos són sempre verds. 
Els arbres de fulla perenne poden viure amb poca aigua. 
Als boscos mediterranis, a part dels arbres, hi ha molts arbustos, com el bruc i l’arboç i moltes plantes petites.
Quan un bosc desapareix –perquè s’ha cremat o n’han tallat tots els arbres–, hi creixen arbustos i plantes baixes i s’anomena la màquia o la garriga. A les zones de clima mediterrani més sec encara hi ha menys vegetació. Només s’hi troba l’espart i el margalló.
La fauna mediterrània és molt pobra, a causa de la destrucció 
dels espais naturals i la pressió de l’home. 
Només queden conills, senglars i rèptils com les sargantanes, 
les serps i els escurçons.

ACTIVITATS
4.13. Observa el planisferi de la pàgina 87 del llibre 
i digues en quins llocs de la Terra podem trobar el paisatge mediterrani.

4.14. Observa el climograma de Nàpols i contesta les preguntes següents:
a) Quins són els mesos que plou menys a Nàpols?

b) Quins són els mesos més plujosos?

Activitat humana
La zona de clima mediterrani ha estat ocupada pels homes 
des de fa milers d’anys. 
Per això el paisatge mediterrani ha estat molt transformat. 
Molts boscos van desaparèixer ja fa molts anys per convertir-se en camps de conreu, vinyes o prats. 
També per a la utilització de la fusta per construir vaixells 
o cases, i per cuinar o escalfar-se. 
Quan va aparèixer la indústria, molts boscos i camps van ser ocupats per fàbriques, ciutats i urbanitzacions, per la construcció de carreteres, autopistes i vies de ferrocarril. 
Tot plegat fa que el paisatge natural mediterrani estigui en perill 
i s’hagi hagut de protegir en alguns casos creant parcs naturals.

ACTIVITATS
4.15. Per què ha estat substituït el bosc, en la il·lustració 
de la font 11 del llibre?

4.16 Escriu el nom d’un país de cada continent on hi hagi paisatge mediterrani.

4.17 Com són els rius en el paisatge mediterrani?

4.18 Cita el nom de dos arbres i dos arbustos mediterranis.

4.19 Què vol dir la frase “El paisatge mediterrani és molt humanitzat”?

3.2. El paisatge oceànic
El paisatge oceànic es troba a la zona temperada, a prop d’oceans dels quals rep els vents humits de l’oest.

Vegetació i fauna
El paisatge oceànic és molt dolç, les muntanyes són arrodonides i poc altes. 
Les temperatures són suaus i hi plou tot l’any, per tant, el paisatge sempre és verd, amb molts rius amples i cabalosos.
 Els arbres són alts i grans, de fulla caduca com el faig i el roure.
Com que a l’hivern perden la fulla, l’aspecte del bosc canvia molt segons les estacions. 
El sotabosc també és verd, ple de molsa i falguera.
A les zones on no hi ha bosc hi creix la landa, formada per plantes com les argelagues, el bruc i les falgueres.
Al bosc oceànic hi viuen cérvols, guineus, porcs senglars, esquirols i eriçons A les landes hi ha rosegadors com els ratolins i els talps.

Activitat humana
El sòl del bosc oceànic és molt fèrtil, 
és a dir, molt bo per al conreu.
Per això la major part del bosc oceànic a Europa ha desaparegut 
i s’ha convertit en camps de conreu i prats de pastura. 
A causa del clima suau també és una zona molt poblada. 
Per tant, hi ha pocs espais naturals ben conservats.

Activitats 
4.20. Observa el planisferi de la pàgina 87 del llibre
i digues on podríem trobar el clima oceànic en cada continent.

4.21. Observa el climograma de la pàgina 92 i respon:
a) Com es distribueixen les pluges al llarg de l’any a Finisterre?

b) Quin tipus d’arbres i paisatge hi deu haver a Finisterre?

4.15.	 El paisatge continental
El paisatge continental ocupa la major part de l’interior d’Europa, Amèrica i Àsia.

Vegetació i fauna
Els rius del paisatge continental són llargs i cabalosos.
Les muntanyes són de roques i punxegudes en la part més alta.
A les zones més baixes hi ha tres tipus de vegetació: 
la taigà, la praderia i l’estepa
 
Activitat humana
A la zona més freda hi ha la taigà. 
A causa del fred no hi viu gaire gent, però tot i així s’aprofiten totes les riqueses que té: la fusta dels arbres, les pells dels animals i el petroli i els minerals que hi ha sota terra. 
Les estepes i praderies són zones menys fredes, hi viu més gent i per això molts paisatges naturals han desaparegut; en el seu lloc hi ha prats per als ramats i camps de conreu.

ACTIVITATS
4.22. Observa el planisferi de la pàgina 87 del llibre i contesta:
a) Quins són els únics continents que no tenen clima continental?

b) Observa els paisatges de la pàgina 94 del llibre. 
En què s’assemblen i en què es diferencien aquests paisatges?

4.23. Observa el climograma de la pàgina 95 del llibre 
i contesta les preguntes següents:
a) Quins són els mesos amb un temperatura sota els 0º?

b) Aquest climograma et sembla que correspon a un paisatge 
de taigà, de praderia o d’estepa?

4.24. Digues tres països que tinguin clima oceànic i tres que tinguin clima atlàntic. 

4.25. A quin continent podem trobar paisatge de praderia? 
I a quins hi podem trobar paisatge d’estepa?

4.26. Quin tipus de paisatge és la landa? A quin clima el podries trobar?

4.27. Quin tipus de paisatge és la taigà? A quin clima el podries trobar?

4. La zona càlida

4.1. Els paisatges desèrtics
La paraula desert, significa que no hi ha vida. 
Si dividíssim la Terra en set parts, una seria desert. 
De deserts n’hi ha de diferents tipus: de sorra, de pedres i de roques.
Els deserts són a les zones on no plou gairebé mai i les temperatures varien molt entre el dia (en què poden arribar a 40º) i la nit (en què poden ser sota 0º). 
La majoria de deserts es troben a la zona de climes càlids, però també n’hi ha a la zona temperada.
Quan plou, les aigües circulen pels uadis, 
unes rieres que s’assequen tan bon punt acaba de ploure.

Activitats
4.28. Observa el planisferi de la pàgina 87 del llibre i respon les preguntes següents:
a) A quins continents de la zona càlida hi ha deserts? 

b) Esmenta un desert de l’hemisferi nord i un altre 
de l’hemisferi sud.

Vegetació i fauna
Als deserts només hi poden viure les plantes que aguanten bé la falta d’aigua, com els cactus.
També podem trobar zones de vegetació, sobretot palmeres, quan hi ha aigua subterrània. Són els oasis.
Com que hi ha poca aigua i poca vegetació també hi ha pocs animals. Les serps, els escurçons i els dromedaris són animals que s’han adaptat 
a la vida del desert.
Activitat humana
Els deserts són molt poc poblats. 
Només els habiten pobles molt adaptats, com els tuaregs (pastors nòmades que han viscut fins ara al desert del Sàhara) i els boiximans (que viuen al desert de Kalahari, també a l’Àfrica). 
Als grans oasis també hi viuen pobles agricultors que cultiven fruiters, blat i verdures.

4.2. El paisatge equatorial

La selva equatorial la podem trobar al voltant de l’equador.  Hi fa molta calor durant tot l’any i hi plou gairebé cada dia.  És gràcies al clima calorós i humit que té una vegetació molt espessa, amb una gran varietat de plantes. 
Els rius són molt grans i cabalosos. 

Vegetació i fauna
A la selva equatorial hi ha més varietat de plantes que en cap altre lloc del món. 
El bosc equatorial és sempre verd, hi ha arbres gegants que fan més de 50 metres d’alçària, i plantes amb fulles molt amples. 
La selva és tan espessa que a la part de sota no hi arriba la llum del sol.  
La selva equatorial és el lloc on viuen més espècies d’animals diferents. 
Els científics no han pogut estudiar tots el animals ni totes les plantes que viuen a la selva, de tantes com n’hi ha.

Activitat humana
Les selves equatorials africanes i americanes estan molt poc poblades. 
Fins ara hi han viscut pobles que es dedicaven a la caça, la pesca i la recol·lecció o que practiquen una agricultura i ramaderia poc desenvolupades.
Les selves asiàtiques són més poblades.
 Una part important de la selva ha estat destruïda i convertida en camps de conreu d’arròs, te i canya de sucre.
Actualment es destrueixen cada anys milers de quilòmetres de selva a tot al món, per aprofitar-ne la fusta, per fer camps de conreu o espais perquè hi pasturin els animals. 
Amb la destrucció de la selva hi ha el perill que desapareguin els indígenes que hi viuen, així com moltes espècies animals i vegetals. 

ACTIVITATS
4.29. Observa el planisferi de la pàgina 87 del llibre 
i digues a quins continents trobem paisatges de selva equatorial.

4.30. Observa el climograma d’Entebbe i respon aquestes preguntes:
a) Quins mesos secs hi ha a Entebbe?

b) Per què el paisatge de la selva equatorial té tanta vegetació i arbres tan grans?

4.31. Escriu el nom de tres països que tinguin paisatge desèrtic 
i tres països més amb paisatges de selva equatorial.

4.32. Què és una duna? Per veure una duna, on hauríem d’anar: 
a la selva equatorial o al desert?

4.33. Com són els rius de la selva equatorial?

4.34. Al desert, quan hi fa més fred: a l’hivern o durant les nits? 

4.35. Qui i per què destrueix la selva tropical?

4.36. Per què la selva equatorial i el desert són paisatges tan diferents?

4.3. El paisatge tropical

A la zona tropical podem trobar dos tipus de paisatge:
el bosc tropical i la sabana.

Vegetació i fauna
A la zona tropical les temperatures són altes durant tot l’any.
Les pluges tenen dues estacions: una de seca, en què no plou gens, i una altra de plujosa, en què plou cada dia. 
Això fa que el paisatge canviï durant l’any i que el cabal dels rius sigui irregular, 
això és, que portin molta aigua a l’època de les pluges i poca a l’època seca.
La selva equatorial va canviant de mica en mica a mesura que ens allunyem de l’equador, perquè cada vegada plou menys. Primer dóna pas al bosc tropical i després, a la sabana, on encara plou menys.
El bosc tropical té menys tipus de plantes i els arbres són més baixos que a la selva equatorial. Molts arbres perden la fulla durant l’època seca. 
La sabana està formada per arbustos, herbes altes i arbres separats que no arriben a formar un bosc. Els arbres tenen les copes molt amples, com un gran paraigua, l’escorça gruixuda i les fulles petites 
per resistir els mesos de sequera.L’abundància d’herbes altes i arbustos fa que a la sabana africana hi puguin viure molts animals herbívors: antílops, zebres, elefants, gaseles, girafes, rinoceronts, etc. També hi viuen animals carnívors, com les hienes, els lleons i els guepards.

Activitat humana
A les zones tropicals hi podem trobar dues formes de vida molt diferents. 
A l’Àfrica, per una banda, els pobles indígenes com els massai, que són ramaders, i altres pobles agricultors que viuen com han viscut sempre: en poblats i fent de pagesos o ramaders d’una manera molt antiga; el que cullen és per alimentar-se. 
Quan l’època seca s’allarga massa, poden patir fam, i això provoca malalties, perquè van mal alimentats.
Per l’altra banda, hi ha grans plantacions modernes de cacau, cafè, tabac o canya de sucre. 
Aquestes plantacions són d’empreses multinacionals que utilitzen tècniques molt modernes i paguen sous molt baixos als indígenes que hi treballen. Aquestes companyies venen a l’estranger tot el que produeixen.

ACTIVITATS
4.37. Observa el climograma de la pàgina 100 del llibre i respon:
Quins són els mesos secs a Zungeru? I els plujosos?

4.38. Com són els rius del paisatge tropical?

4.39. Quines diferències hi ha entre la selva equatorial 
i el bosc tropical?

4.40. On viuen els massai? A què es dediquen?

VOCABULARI BÀSIC DE LA UNITAT
vegetació  Els arbres i les plantes que neixen naturalment en un lloc, sense que ningú els planti ni en tingui cura.
agricultura  Conrear la terra, plantar i tenir cura del que s’ha plantat.
plantació  Grans extensions de terra que es dediquen a conrear un sol producte.
fauna  Els animals de tota mena que neixen i creixen en un lloc sense que ningú en tingui cura.
ramaderia  Criar animals per guanyar diners.
herbívors  Animals que només mengen herba.
carnívors  Animals que mengen carn.
indígena  Els que han nascut en el mateix lloc on viuen.

Activitats de repàs per consolidar el vocabulari o alguns aspectes del tema.
a) Escriu les paraules següents al lloc que els correspon:
fauna, agricultura, indígena, plantació, vegetació, herbívors, ramaderia, carnívors.
............................... Els animals de tota mena que neixen 
i creixen en un lloc sense que ningú en tingui cura.
............................... Criar animals per guanyar diners.
................................ Animals que només mengen herba.
................................. Animals que mengen carn.
.............................. Persones que han nascut en el mateix lloc 
on viuen.
.................................. Els arbres i plantes que neixen naturalment en un lloc, sense que ningú els planti ni en tingui cura.
................................. Conrear la terra, plantar i tenir cura 
del que s’ha plantat.
.................................. Grans extensions de terra que es dediquen a conrear un sol producte.

b) Escriu al costat de cada frase si el que diu correspon 
al paisatge tropical o equatorial:
-Hi plou gairebé cada dia ...............................................................
-Una part de l’any és plujosa i l’altra seca .....................................
-Els arbres gegants i molts arbres i plantes al sotabosc 
que no deixen passar la llum són de la selva ...............................
-La sabana està formada per arbres separats, arbustos i herbes
molt altes i és la vegetació que correspon al paisatge ...................
-Els rius són molt cabalosos i tot l’any porten la mateixa aigua .............................
-A la selva .................................. hi viuen tants animals i plantes diferents que encara no es coneixen tots.
-Els elefants, les girafes, les zebres, els antílops i els lleons formen part de la fauna dels paisatges ..........................................